Document ID: 31997R1468

ΚΑΝΟΝΙΣΜΟΣ (ΕΚ) αριθ. 1468/97 ΤΟΥ ΣΥΜΒΟΥΛΙΟΥ της 22ας Ιουλίου 1997 για την τροποποίηση του κανονισμού (ΕΟΚ) αριθ. 3650/90 περί των μέτρων ενίσχυσης της εφαρμογής των κοινών κανόνων ποιότητας για τα οπωροκηπευτικά στην Πορτογαλία
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι, βάσει του κανονισμού (ΕΟΚ) αριθ. 3650/90 του Συμβουλίου (3), εφαρμόσθηκε στην Πορτογαλία, κατά τη διάρκεια πενταετούς περιόδου, πρόγραμμα ενεργειών το οποίο αποσκοπεί στη βελτίωση της εφαρμογής των κοινών κανόνων ποιότητας για τα οπωροκηπευτικά και στην ενίσχυση του ελέγχου της τήρησης των κανόνων αυτών 7
ότι το πορτογαλικό πρόγραμμα εγκρίθηκε από την Επιτροπή στις 4 Απριλίου 1992 και ότι η Πορτογαλία, για λόγους διαρθρώσεως της διοίκησής της, καθυστέρησε όσον αφορά την υλοποίηση των ενεργειών που προβλέπονται από το εν λόγω πρόγραμμα το οποίο λήγει στις 4 Απριλίου 1997 7
ότι, στις 14 Οκτωβρίου 1996, οι πορτογαλικές αρχές απευθύνθηκαν στην Επιτροπή για να της ζητήσουν παράταση του προγράμματος έως τις 31 Δεκεμβρίου 1999 7
ότι, για να μπορέσει η Πορτογαλία να συνεχίσει την εφαρμογή των ενεργειών που έχει ήδη εγκρίνει η Επιτροπή, θα πρέπει να παραταθεί η διάρκεια εφαρμογής του εν λόγω προγράμματος έως τις 30 Σεπτεμβρίου 1999, ενώ το σύνολο των ενεργειών, συμπεριλαμβανομένης της κοινοτικής χρηματοδότησης, πρέπει να κλείσει έως τις 15 Νοεμβρίου 1999,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3650/90 τροποποιείται ως εξής:
1. Στο άρθρο 1 παράγραφος 1 πρώτο εδάφιο, ο όρος «κατά τη διάρκεια πενταετούς περιόδου» αντικαθίσταται από τον όρο «και θα λήξει στις 30 Σεπτεμβρίου 1999».
2. Στο άρθρο 3, η παράγραφος 1 αντικαθίσταται από το ακόλουθο κείμενο:
«1. Η χρηματοδοτική συμμετοχή της Κοινότητας για την εκτέλεση των ενεργειών που αναφέρονται στο άρθρο 2 ανέρχεται έως το 80 % των επιλεξίμων δαπανών, όπως αυτές ορίζονται κατ' εφαρμογή του άρθρου 4.
Το πρόγραμμα που προβλέπεται στο άρθρο 1 πρέπει να λήξει στο σύνολό του στις 30 Σεπτεμβρίου 1999 και να κλείσει, συμπεριλαμβανομένης της κοινοτικής χρηματοδότησης, στις 15 Νοεμβρίου 1999.».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Ιουλίου 1997.

Labels: 7
3
17
18